Put Svetog Jakova (francuski put)

**Put Svetog Jakova (francuski put)** (španjolski: *Camino de Santiago Francés* ili samo *Camino Francés* ) ruta je Puta svetog Jakova, duga oko 800&nbsp;km, koju prelaze hodočasnici iz pravca Francuske na putu koji vodi u Santiago de Compostelu, grad u kojem se nalaze moći svetog apostola Jakova. Pored *Camino Francésa* postoje i druge rute prema Santiago de Composteli: engleski, portugalski, katalonski, sjeverni, baskijski kao i još neki pravci. Ipak, *Camino Francés* je najfrekventniji od svih.

Vijeće Europe mu je 1987. god. dodijelilo titulu "Glavne ulice Europe". UNESCO je 1993. god. proglasio španjolski i francuski dio puta za Santiago UNESCO-vom svjetskom kulturnom baštinom.

## Historija
Nastanak klasičnog *Camino Francésa*, koji vodi od Pirineja ka Santiagu, vezan je sa prvom polovinom 11.-og stoljeća. Godine 1118. je zapisano da je *Sancho III. Garcés* (1004–1035), kralj od Navarre stvorio predispozicije za pravljenje Puta. Prvo spominjanje korištenja puta vezano je za 1047. godinu. Ista ta ruta koristila se prije od strane hodočasnika koji su išli u Rim i povezivala je kraljevske gradove Jaca (Huesca), Pamplonu (Navarra), Burgos i León.

## Ruta

Klasični *Camino Francés* počinje na Pirinejima u francuskom gradu Saint-Jean-Pied-de-Port udaljenom oko 769&nbsp;km od Santiaga, mada u zadnje vrijeme i druga mjesta tvrde da *Camino Francés* počinje u njima. Svi ti manji putevi ujedinjuju se u mjestu Puente la Reina. Naravno hodočasnici mogu i odstupati od rute ako žele razgledati znamenitosti koje nisu na klasičnom *Camino Francésu*. Tijekom puta prolazi se najviše životopisnim pejzažima ali je i nekoliko većih gradova ukompnirano u rutu kao mjesta gdje se mogu razgledati znamenitosti i tamo prespavati. Najpoznatija veća mjesta su zasigurno: Pamplona, Burgos, León, Astorga, Portomarín i naravno Santiago de Compostela. U Leónu se *Camino Francésu* pridružuje ogranak Puta Svetog Jakova koji počinje u Oviedu (španjolski. *Camino de la Costa*).

Na samom putu je tijekom 11. i 12. stoljeća napravljen veći broj crkava u čast Svetog Jakova ali i prenoćišta (španjolski. *Albergue*). Osim toga postoji i veliki broj drugih kulturnih vrjednota na *Camino Francésu*. U manjim mjestima na Putu se skoro uvijek nalazi hodočasnička ulica „Calle del Camino“ ili crkva Svetog Jakova „Iglesia de Santiago“.
Duljina puta varira u različitim publikacijama ali za klasični *Camino Francés* uzima se onaj Put koji započinje u *Saint-Jean-Pied-de-Portu* i koji je smješten 769&nbsp;km od Santiaga.

### Detaljan opis
Cijeli Put se prelazi u prosjeku za 30 dana što daje dnevni prosjek od nekih 26&nbsp;km po danu. Naravno postoje dani kada se može više preći ako to dozvoljava konfiguracija terena, ali i oni dani kada su hodočasnici usporeni kišom, snijegom, bolešću, umorom. U principu se Put spušta prema moru cijelo vrijeme ali postoje dionice kad se Put uspinje.

### Smještaj, prehrana i zanimljivosti
Tijekom cijeloga *Camino Francésa* nalaze se prenoćista (albergue) u kojima se za mali novac može prespavati. Cijene noćenja kreću se od 5 do 12 € (srpanj 2012). Na cijelom Putu važe neka pravila: posjedovanje hodočasničke putovnica uvjet je za noćenje, jedna osoba ne može dva dana boraviti u istom prenoćistu (izuzev ako je bolesna), u ranim jutarnjim satima (najčešće do 8 h) se prenoćiste mora napuštati, nema kasnih lijeganja (albergue se zaključavanju u 21 - 22 h) i uznemiravanja drugih hodočasnika i sl.

Postoje i hodočasničke putovnice (credencial) koje se trebaju nabaviti u prenoćištima i u koje se udaraju pečati u svakoj crkvi ili prenoćištu na Putu. Ta iskaznica se kasnije pokazuje u Santiagu de Composteli i preduvjet je dobivanja diplome hodočasnika (španjolski: *Compostela*). Pored toga moraju biti ispunjeni i sljedeći uvjeti: prijeći najmanje 100&nbsp;km pješice, odnosno 200&nbsp;km biciklom ili konjem.

Španjolska je poznata po dobroj hrani i tijekom cijeloga puta kako se mijenjaju pejzaži tako varira i prehrana. U pravilu svaki restoran ima i "hodočasnički menu" u koji ulaze španjolski specijaliteti, pola litre vina i desert, i koji košta oko 8 - 12 € (Cijene iz srpnja 2012.).

Tijekom cijelog puta može se vidjeti žuta strelica koja pokazuje pravac prema Santiagu a kako se put bliži odredištu svakih pola kilometra može se pročitati udaljenost do Santiaga na kamenju ukopanom pored Puta.

## Literatura
* José María Anguita Jaen: *Der Jakobsweg. Ein praktischer Reiseführer für den Pilger*. 3. Aufl. 2007, 
* *El Camino de Santiago*. 1991, 
* Joan Fiol Boada: *Der Jakobsweg. Von Montserrat und von Saint Jean Pied de Port.* Hampp Verlag. 
* Ángel González: *El Camino de Santiago por la Costa o Camino Norte*. 2004, 
* Raimund Joos, Michael Kasper: *Spanien, Camino Francés*. 12. Auflage, Stein, Welver 2009, 
* Christian Champion: *schlafen ~ essen Spanischer Jakobsweg *. CADESA Carola Hansen, München 2008, 
* El Camino de Santiago. Antón Pombo. Ed. Anaya Touring. 2004
* El Camino de Santiago. Federación Española de Asociaciones de Amigos del Camino de Santiago. Ed. Valverde. 1993

## Vanjske veze
* Stranica Centro Virtual Cervantes sa detaljnim opisima svih povijesnih mjesta i zdanja na *Camino Francésu* (na španjolskom)
* Službene novine Puta Svetog Jakova   (na španjolskom)
* El Camino Francés (Gronze). Detaljan opis: nastanka, udaljenosti, prenoćišta, gradova i manjih mjesta, kao i drugih zanimljivosti na Camino Francésu
* Camino Navarrais (na francuskom)